Poduzetnik Tomislav Horvatinčić danas se u pratnji odvjetnika Velimira Došena pojavio na Županijskom sudu u Zagrebu kako bi preuzeo sudski poziv za upućivanje na izdražavanje zatvorske kazne od četiri godine i devet mjeseci.

Horvatinčić se javio sucu izvršenja kazne zatvora te dobio rok da preda dokumentaciju o svom zdravstvenom stanju na osnovu koje će tražiti odgodu odlaska na odsluženje kazne. U zatvor bi se trebao javiti 30. ožujka, a Horvatinčić ima rok od tri dana, dakle do četvrtka, da priloži dokumentaciju.

Tada će sudac izvršenja odlučiti hoće li ju prihvatiti ili će ipak naložiti Horvatinčiću do 30. ožujka ide u zatvor.

Tvrdi da je djeci stradalih Talijana uplaćeno 400 tisuća eura

Horvatinčić je novinarima rekao da je djeci stradalih Talijana uplaćeno 400 tisuća eura odštete – 200 od osiguranja, a 200 je uplatio on osobno. Još je jednom izrazio sućut obitelji stradalih, podsjetivši kako suđenje nikad nije odgođeno zbog njega iako je već godinama teško bolestan.

I ranije odgodio odlazak u zatvor

Horvatinčiću je kazna izrečena lani pravomoćnom presudom kojom je proglašen krivim za izazivanje pomorske nesreće u kolovozu 2011. kada je svojim gliserom usmrtio talijanski bračni par Salpietro.

Ranije je već odgodio izdržavanje kazne jer, tvrdi, zbog zdravstvenog stanja ne može u zatvor. Horvatinčić se već godinama bori sa zloćudnom bolešću, a samo dva dana prije nego što se posljednji put trebao pojaviti na sudu, hitno je hospitaliziran. Telegram je nedavno detaljno analizirao zašto postoji šansa da Horvatinčić zbog bolesti potpuno izbjegne odlazak u zatvor. Više možete pročitati ovdje.